А гісторыя перайменавання пачыналася так… У 1806 годзе Іван Віктаравіч Любанскі набыў маёнтак Маркава, да якога належыла таксама вёска Юхавічы. Сам Іван Любанскі валодаў вельмі рашучым і ваяўнічым характарам і для паляпшэння сваёй гаспадаркі ён актыўна скупліваў, а часам захопліваў і адсуджваў навакольныя землі сваіх суседзяў памешчыкаў. Разбагацеўшы ён вырашыў пабудаваць сваю ўласную рэзідэнцыю – маёнтак, які атрымаў назву Любанова ці Любань. Для яе будаўніцтва гаспадар выбраў маляўнічую мясцовасць на ўзлеску Юхавіцкай пушчы. А каб размясціць на дадзенай мясцовасці гэты суцэльны садова-паркавы і архітэктурны ансамбль патрэбна была немалая тэрыторыя, чаму і замінала вёска Юхавічы, што месцілася побач. Іван Любанскі прымае рашэнне вёску ссяліць і робіць гэта на працягу 1807 – 1808 гадоў. Менавіта ў гэты час і будуецца панскі двор.